បន្ទាប់ពី​សម្រាក​ព្យាបាល​ជំងឺ​កូវីដ១៩ នៅ​មន្ទីរពេទ្យ​បាន ៧២ ម៉ោង លោកTrump ត្រឡប់​ទៅ​កាន់​សេតវិមាន​វិញ
នៅ​ពេល​អ្នក​យក​ព័ត៌មាន​របស់ VOA សួរ​អំពី​សុខភាព​របស់​លោក គេ​អាច​ឮ​ចម្លើយ​ល្ហៀងៗ​របស់​លោក​ថា «ល្អណាស់»។
សេតវិមាន — ប្រធានាធិបតីសហរដ្ឋអាមេរិកលោក Donald Trump បានត្រឡប់ទៅកាន់សេតវិមានវិញកាលពីល្ងាចថ្ងៃច័ន្ទ ក្នុងពេល ៧២ ម៉ោងក្រោយមក បន្ទាប់ពីសម្រាកព្យាបាលជំងឺកូវីដ១៩ នៅមន្ទីរពេទ្យយោធាជាតិ Walter Reed។ លោកបានឡើងកាំជណ្ដើរនៃផ្នែក South Portico នៃសេតវិមាន និងឈរលើរានហាល Truman។ នៅទីនោះ លោកបានដោះម៉ាស់ចេញ លើកមេដៃពីរឡើងលើ និងគោរពឧទ្ធម្ភាគចក្រ Marine One នៅពេលដែលឧទ្ធម្ភាគចក្រនេះត្រៀមហោះចេញពីទីធ្លា South Lawn នៃសេតវិមាន។ ដោយមិនបានពាក់ម៉ាស់ឡើងវិញ លោកប្រធានាធិបតីបន្ទាប់មកបានដើរចូលក្នុងសេតវិមានដែលមានមនុស្សកំពុងរង់ចាំដំណើរមកដល់របស់លោក។ មុនពេលលោក Trump ធ្វើដំណើរមកដល់សេតវិមាន លោកបាននិយាយនៅពេលដើរចេញពីមន្ទីរពេទ្យយោធាជាតិ Walter Reed ថា៖ «អរគុណច្រើនអ្នកទាំងអស់គ្នា»។ ពេលចុះពីឧទ្ធម្ភាគចក្រនិងដើរសំដៅទៅសេតវិមាន លោកប្រធានាធិបតីបានឈប់មួយភ្លែតបែរទៅកាន់កាមេរ៉ា គ្រវីដៃ និងលើកមេដៃឡើងលើ។ នៅពេលអ្នកយកព័ត៌មានរបស់ VOA សួរអំពីសុខភាពរបស់លោក គេអាចឮចម្លើយល្ហៀងៗរបស់លោកថា «ល្អណាស់»។ យុទ្ធនាការឃោសនាបោះឆ្នោតរបស់លោក Trump បានឲ្យដឹងថា លោកមានគម្រោងចូលរួមនៅក្នុងការជជែកដេញដោលលើកទី ២ តទល់នឹងលោក Joe Biden បេក្ខជនប្រធានាធិបតីខាងគណបក្សប្រជាធិបតេយ្យ ដែលគ្រោងនឹងធ្វើឡើងនៅថ្ងៃទី ១៥ ខែតុលាខាងមុខ។ នៅពេលបច្ចុប្បន្ននេះ លោក Trump កំពុងស្ថិតនៅពីក្រោយលោក Bidenនៅក្នុងការស្ទង់មតិថ្នាក់ជាតិ។ លោក Sean Conley វេជ្ជបណ្ឌិតផ្ទាល់ខ្លួនរបស់លោក Trump បានប្រាប់អ្នកសារព័ត៌មានកាលពីរសៀលថ្ងៃច័ន្ទថា៖ «ទោះបីជាសុខភាពរបស់លោកប្រធានាធិបតីមិនទាន់ដូចដើមវិញទាំងស្រុងក៏ដោយ ក៏ខ្ញុំ និងក្រុមការងារអនុញ្ញាតឲ្យលោកប្រធានាធិបតីត្រឡប់ទៅកាន់សេតវិមានវិញបាន ក្រោយពីមានការវាយតម្លៃគ្រប់ជ្រុងជ្រោយលើស្ថានភាពសុខភាពរបស់លោករួចមក»។ លោក Conley បានបន្ថែមថា នៅសេតវិមាន មានគ្រឿងបរិក្ខាវេជ្ជសាស្ត្រ និងបុគ្គលិកសុខាភិបាល ដើម្បីត្រួតពិនិត្យស្ថានភាពសុខភាពរបស់លោកប្រធានាធិបតី Trump គ្រប់ពេលវេលា។ មុនពេលចាកចេញពីមន្ទីរពេទ្យ លោក Trump បានបង្ហោះសារនៅលើ Twitter ថា៖ «កុំខ្លាចជំងឺកូវីដ១៩។ កុំឲ្យជំងឺនេះគ្រប់គ្រងជីវិតអ្នក»។ លោកបានបន្ថែមថា លោកមានអារម្មណ៍ប្រសើរជាងកាលពី ២០ ឆ្នាំមុនទៅទៀត៕